|  |  |
| --- | --- |
| Numri i lëndës: | 2024:059943 |
| Datë: | 02.04.2024 |
| Numri i dokumentit: | 05530332 |

**NJND.nr.5/2024**

**GJYKATA THEMELORE NË PRISHTINË/Departamenti për Krime të Rënda**, në kolegjin e përbërë nga Kryetarja e Kolegjit Medie Bytyçi dhe Gjyqtarët profesional: Gezim Ademi dhe Ertan Sejfullahu, anëtarë të kolegjit, me bashkëpunëtoren profesionale Ibadete Syla Bahtiri, në çështjen penale të ekstradimit, të tani të kërkuarit V.A, shtetas i Republikës së Kosovës dhe shtetas i Mbretërisë se Norvegjisë, i cili kërkohet nga autoritetet e Norvegjisë, me qellim të ndjekjes penale, për shkak te dyshimit se ka kryer veprat penale si ne vijim: Vrasje nga neni 275 par.15 te Kodit penal te Norvegjisë’ Tentim Vrasje nga neni 275 par.16 te Kodit Penal te Norvegjisë, dhe Përdorimi i armës apo mjetit te rrezikshëm nga neni 191 par a dhe b te Kodit Penal te Norvegjisë, duke vendosur lidhur me kërkesën e Prokurorisë Themelore në Prishtinë/Departamenti për Krime të Rënda NJN/I.nr.72/21, të datës 26.03.2024, e cila i referohet kërkesës se Autoriteteve të Norvegjisë‚ për ekstradimin e tё kërkuarit V.A, pas përfundimit tё seancës dëgjimore tё mbajtur nё dt.29.03.2024, ndërsa me date 02.04.2024 mori kёtё:

**A K T V E N D I M**

1. **APROVOHET** kërkesa për ekstradimNJN/I.nr.72/21, e datës 26.03.2024, e cila i referohet kërkesës se Autoriteteve të Norvegjisë, për ekstradimin etani të kërkuarit V.A, për në Mbretërinë e Norvegjisë, me qellim të ndjekjes penale, për veprat penale si ne vijim: Vrasje nga neni 275 par.15 te Kodit penal te Norvegjisë’ Tentim Vrasje nga neni 275 par.16 te Kodit Penal te Norvegjisë, dhe Përdorimi i armës apo mjetit te rrezikshëm nga neni 191 par a dhe b te Kodit Penal te Norvegjisë si e **BAZUAR.**
2. **LEJOHET** ekstradimi i tani të kërkuarit V.A nga i ati ..., dhe nëna ..., i vajzërisë ...., i lindur më ...... ne ....te .... me nr. personal ........ i martuar baba i . fëmijëve, i gjendjes së mesme ekonomike, shqiptar, shtetas i Republikës së Kosovës dhe Norvegjisë, për ne shtetin e Norvegjisë.
3. I kërkuari V.A nuk ka hequr dore nga përfitimet e parimit te specialitetit, i paraparë me nenin 30 par.3 të Ligjit për Bashkëpunimin Juridik Ndërkombëtar në Çështjet Penale.
4. Ndaj tani të kërkuarit V.A **VAZHDOHET PARABURGIMI** deri në ditën e dorëzimit të Autoritetet e Mbretërisë se Norvegjisë.
5. Ndaj te kërkuarit V.A nuk është duke u zhvilluar procedurë tjetër penale.
6. Shpenzimet e procedurës së ekstradimit të tani të kërkuarit V.A mbulohen nga mjetet buxhetore të Republikës së Kosovës.

**A r s y e t i m**

***Ecuria e procedurës***

Prokuroria Themelore në Prishtinë-Departamenti i Krimeve të Rënda, pranë kësaj gjykate, me datë 26.03.2024, ka ushtruar kërkesë me numër identifikues NJN/I.nr.72/2021, të datës 26.03.2024, për lejueshmërinë e ekstradimit, të tani të kërkuarit V.A në bazë tё nenit 18 par.1 dhe 2 tё Ligjit pёr Bashkëpunim Juridik Ndërkombëtar nё Ҫёshtjen Penale.

Kërkesa pёr lejimin e ekstradimit ёshtё ushtruar nё referim tё kërkesës sё Ministrisë sё Drejtësisë të Norvegjise, e cila ka kërkuar nga Ministria e Drejtësisë sё Republikës sё Kosovës, ekstradimin e tani tё kërkuarit V.A, me qellim të ndjekjes penale, për shkak te dyshimit se ka kryer veprat penale si ne vijim: Vrasje nga neni 275 par.15 te Kodit penal te Norvegjisë’ Tentim Vrasje nga neni 275 par.16 te Kodit Penal te Norvegjisë, dhe Përdorimi i armës apo mjetit te rrezikshëm nga neni 191 par a dhe b te Kodit Penal te Norvegjisë.

Gjykata lidhur me kërkesën e Prokurorisëë Themelore ne Prishtine NJN/I.nr.72/2021, të datës 26.03.2024, për lejueshmërinë e ekstradimit, të tani të kërkuarit V.A, në kuadër të kompetencës lëndore, e territoriale, me datë 29.03.2024 ka caktuar dhe ka mbajtur seancën dëgjimore, ku te pranishëm gjate tere procedurës kane qene i kërkuari V.A dhe mbrojtësit e tij av.Kujtim Kerveshi dhe av.Kadri Mjekiqi, të angazhuar me autorizim dhe Prokurori i rastit Armend Hamiti në Prokurorine Themelore në Prishtine-Departamenti per Krime te Renda.

Në radhë të parë, kolegji i kësaj gjykate është kujdesur që të kërkuarit V.A dhe mbrojtësve te tij av.Kujtim Kerveshi dhe av.Kadri Mjekiqi, të iu krijohen të gjitha mundësitë dhe lehtësimet e nevojshme për t’u njohur me kërkesën NJN/I.nr.72/2021, të datës 26.03.2024, për lejueshmërinë e ekstradimit, te parashtruar nga Prokuroria Themelore ne Prishtine-Departamenti per Krime te Renda.

Pas leximit te kërkesës NJN/I.nr.72/2021, të datës 26.03.2024, për lejueshmërinë e ekstradimit, i kerkuari V.A eshte njoftuar me te drejtat, përkatësisht është njoftuar: *Për procedurën e thjeshtë të ekstradimit dhe pasojat ligjore të kësaj procedure. Po ashtu është njoftuar se: Pëlqimi për ekstradim në procedurë të thjeshtësuar të ekstradimit jepet pranë kësaj Gjykate; Pëlqimi duhet dhënë mbi bazën vullnetare dhe pas konsultimit me mbrojtësin e tij; Pëlqimi i dhënë nuk mund të tërhiqet; Nëse Gjykata konstaton se ekstradimi i thjeshtësuar është i pranueshëm, vendimi është përfundimtar; Personi mund gjithashtu të deklaroj se heq dorë nga përfitimi prej parimit të specialitetit të paraparë me nenin 30 të këtij ligji*.

Pasi qe kolegji është bindur se i kërkuari V.A e ka kuptuar kërkesës NJN/I.nr.72/2021, të datës 26.03.2024, për lejueshmërinë e ekstradimit, favoret dhe pasojat e dhenies se pëlqimit, të njëjtin e fton që të deklarohet se e pranon ose jo.

Pas njoftimit me te drejtat, dhe pas konsultimit me mbrojtësin e tij, av.Kujtim Kerveshi, i kërkuari V.A ka deklaruar se pajtohet me procedurën e thjeshtë të ekstradimit po ashtu ka deklaruar se nuk heq dore nga benefitet e parapara me parimin e specialitetit me rastin e ekstradimit.

Lidhur me dhënien e pëlqimit për ekstradim ne procedure te thjeshtëzuar, mbrojtësi i tij, av.Kujtim Kerveshi veç tjerash ka deklaruar se: “ Është deklarim të cilin unë si mbrojtës, e kam kërkuar disa here për shkak se i mbrojturi im, ka ndryshuar qëndrim nga koha kur jam angazhuar në këtë çështje duke qene se, ligji ka mundësuar qe Shtetasi i Republikës se Kosovës mbi bazën e diskrecionit të tij ose saj te pajtohet për ekstradim ne procedure te thjeshtësuar edhe pse ne kuptimin profesional unë vazhdoj te argumentoj dhe besoj se ndalimi i një shtetasi te Republikës se Kosovës me urdhër ose kërkesë me te cilin Kosova nuk ka raport juridik ndërkombëtare është praktik qe institucionet tona ta ndalojnë për shkak se siç ndodh ne rastin konkret Kosova dhe Norvegjia nuk kane bashkëpunim juridik ndërkombëtare por mbrojtja nuk mund te dale kundër te drejtës se te mbrojturit tim, për ekstradim ne procedurë te thjeshtësuar andaj ju siguroj se si mbrojtës e kemi diskutuar disa here çështjen e mungesës se marrëveshjes dhe çështjen e pasojave, ne qoftë se i njëjti pranon te ekstradohet vullnetarisht disa here edhe sot para kësaj seance andaj un me respekt kërkoj gjykatës qe deklarimin e Visarit ta pranoj ashtu siç është mbi bazën e benifiteve, te cilat i mbrojturi im kërkon qe te mbrohet edhe mbi bazën e parimit të ndjekjes- gjykimeve vetëm për veprat penale, për te cilat kërkohet ne kërkesë.

Prokurori i shtetit lidhur me dhënien e pëlqimit veç tjerash ka deklaruar si në vijim: “Duke pasur parasysh se ne përputhje me nenin 23dhe 24 ligjit për bashkëpunim i kërkuari V.A., e shfrytëzoj te drejtën për ekstradim te thjeshtësuar e po ashtu e shfrytëzoj te drejtën mos te hjek dore nga parimi i specialitetit andaj mendoj se nuk ka ndonjë pengese për ekstradimin e tij pasi qe i njëjti ka edhe shtetësinë e Norvegjisë”.

***Gjetjet e Gjykatës***

Pavarësisht se i kërkuari V.A. nuk e ka kundërshtuar kërkesën për ekstradim, kolegji i kësaj gjykate, mbështetur në dispozitat e Ligjit nr.04/L-213 për Bashkëpunim Juridik Ndërkombëtar në çështjet penale, me qellim te mbrojtjes së interesave të sovranitetit, sigurisë, rendit publik dhe interesave të tjera të Republikës së Kosovës, siç janë të përcaktuara me Kushtetutë, me përkushtim maksimal dhe profesional është kujdesur në verifikimin e plotësimit të kushteve nëse të njëjtat janë plotësuar që i kërkuari V. A, të ekstradohet nga Republika e Kosovës, për në Mbretërinë e Norvegjisë, me qellim të ndjekjes penale, për shkak te dyshimit se ka kryer veprat penale si në vijim: Vrasje nga neni 275 par.15 te Kodit penal te Norvegjisë’ Tentim Vrasje nga neni 275 par.16 të Kodit Penal te Norvegjisë, dhe Përdorimi i armës apo mjetit te rrezikshëm nga neni 191 par a dhe b të Kodit Penal te Norvegjisë.

Pas analizimit dhe vlersimit te te gjitha provave dhe shkresave si dhe duke marr ne konsiderat faktin se i kerkuari nuk e ka kundërshtuar kërkesën për ekstradim, kjo gjykatë konstaton se janë plotësuar kushtet ligjore të parapara me Ligjin nr.04/L-213, për Bashkëpunim Juridik Ndërkombëtar në çështjet penale, për lejimin e ekstradimit të tani tё kërkuarit V.A, për në Mbreterin e Norvegjise për arsyet si në vijim:

* Referuar nenit 6 të Ligjit nr.04/L-213, për Bashkëpunim Juridik Ndërkombëtar në çështjet penale, së pari është vërtetuar identiteti i tё kërkuarit V.A dhe i njëjti është shtetas i Republikës së Kosovës mirëpo i njëjti ka edhe nënshtetasin e Norvegjisë. Ne baze te nenit 6 të Ligjit nr.04/L-213, për Bashkëpunim Juridik Ndërkombëtar nuk mund të ekstradohen kundër vullnetit të tyre, shtetasit e Republikës së Kosovës, përveç nëse parashihet ndryshe me marrëveshje ndërkombëtare ndërmjet Republikës së Kosovës dhe shtetit kërkues ose sipas së drejtës ndërkombëtare, siç parashihet në nenit 35 paragrafi 4. të Kushtetutës të Republikës së Kosovë. Një marrëveshje ndërkombëtare mund të lidhet me qëllim të ekstradimit të një individi. Ne rastin konkret i kërkuari V.A ka edhe shtetasin e Norvegjisë dhe ka shprehur vullnetin qe te ekstradohet ne procedure te thjeshtësuar.

* Bazuar në kërkesat imperative të nenit 8 të Ligjit nr.04/L-213për Bashkëpunim Juridik Ndërkombëtar në çështjet penale, e cila parasheh se ekstradimi nuk do të lejohet për veprat penale të kryera në tërësi në territorin e Republikës së Kosovës dhe mund të mos lejohet për vepra penale të kryera pjesërisht në territorin e Republikës së Kosovës, Gjykata sjell në vëmendje se në rastin konkret veprat penale, për të cilat kërkohet ekstradimi i të kërkuarit V.A, janë kryer në tersi në territorin e Norvegjisë. Po ashtu, pavarësisht se veprat penale janë kryer jashtë territorit të Republikës së Kosovës, të njëjtat vepra penale nuk janë kryer kundër shtetasve të Republikës se Kosovës.
* Veprat penale: *Vrasje nga neni 275 par.15 te Kodit penal te Norvegjisë; Tentim Vrasje nga neni 275 par.16 te kodit penal te Norvegjisë, dhe Përdorimi i armës apo mjetit te rrezikshëm nga neni 191 par a dhe b te Kodit penal te Norvegjisë,* për të cilat kërkohet ekstradimi i V.A si të tilla parashihen edhe me Kodin Penal të Republikës së Kosovës dhe ate: *vepra penale Vrasje nga neni 172 te KPRK-se; Vrasje ne tentativ nga neni 172 lidhur me nenin 28 te KPRK-se dhe Perdorimi i armes apo mjetit te rrezikshem nga neni 367 par.1 te KPRK-se*. (Parimi i identiteit te normave).
* Po ashtu gjykata konstaton se për veprat penale, për të cilat kerkohet ekstradimi i të kërkuarit V.A nuk ka ndonjë vendim të formës së prerë nga organet gjyqësore vendore apo të filluar procedurë penale siq e parasheh neni 13 i Ligjit nr.04/L-213 për Bashkëpunim Juridik Ndërkombëtar në çështjet penalen.
* Mbështetur në shkresat e lendes dhe në legjislacionin në fuqi, të Norvegjisë, kjo gjykatë konstaton se nuk ka parashkrim të ndjekjes penale, për veprat penale, për te cilat kërkohet ekstradimi i te kërkuarit V.A. Nga shkresat e lendes rezulton se veprat penale dyshohet se janë kryer me 7 tetor 2021 ndërsa për këto vepra penale parashihet sanksion penal si ne vijim: Për veprën penale Vrasje nga neni 275 par.15 te Kodit Penal te Norvegjisë nuk parashihet parashkrim. Po ashtu edhe për veprën penale Vrasje ne tentativë nga neni 275 par.16 te Kodit Penal te Norvegjisë nuk parashihet parashkrim ndërsa për veprën penale Përdorimi i armës apo mjetit te rrezikshëm nga neni 191 par a dhe b te Kodit penal te Norvegjisë dënimi parashihet deri ne dhjete (10) vite dhe parashkrimi fillon pas dhjet (10) vite përkatësisht me date 7.tetor 2031.
* Po ashtu gjykata konstaton se është plotësuar edhe kushti i parapare me nenin 10 par.1 të Ligjit nr.04/L-213 për Bashkëpunim Juridik Ndërkombëtar në çështjet penale, referuar rasteve kur ekstradimi kërkohet për ndjekje penale, ekstradimi do të lejohet vetëm për vepra penale të dënueshme me heqje lirie për një periudhë maksimale prej të paktën një (1) viti ose me një dënim më të rëndë sipas ligjit vendor dhe ligjit të shtetit kërkues, e që në rastin konkret, për veprën penale për te cilën kërkohet ekstradimi parashihen si ne vijim: Për veprën penale Vrasje nga neni 275 par.15 te Kodit penal te Norvegjisë, parashihet dënim me burgim prej tete (8) deri në njëzet e një (21) vite. I njëjti sanksion vlen edhe për veprën penale Vrasje ne tentative nga neni 275 par.16 te Kodit Penal te Norvegjisë. Për veprën penale Përdorimi i armës apo mjetit te rrezikshëm nga neni 191 par a dhe b te Kodit penal të Norvegjisë parashihet dënim deri ne dhjete (10) vite burgim.
* Ka prova të mjaftueshme që mbështesin dyshimin e bazuar se ka kryer veprat penale për të cilën kërkohet ekstradimi i V.A. Kësaj gjykate i janë prezantuar veç tjerash: *Kërkesa për ekstradim, të datës 08.03.2024, me numër reference 15560966 12131/21-115, nga Zyra Prokurorit te Shtetit ne Oslo ; Urdhër arrest i lëshuar nga INTERPOL me nr. te dosjes 2021/666471ne baze te Letë rreshtimit Ndërkombëtar te lëshuar nga Gjykata e Qarkut Oslo Norvegji nr.21-146084ENE-TOSL/02, të datës 18.10.2021 si dhe shkresat tjera.*
* Gjykata vlerëson që në rastin konkret nuk ka arsye të mendohet që i kerkuari V.A do t'ju nënshtrohet persekutimeve ose diskriminimeve për shkak të racës, seksit, fesë, gjuhës, bindjeve politike, gjendjes personale a shoqërore ose dënimeve apo trajtimeve të egra, ç’njerëzore a poshtëruese, por as edhe veprimeve që përbëjnë shkelje të një të drejte apo lirie themelore të njeriut. Lutja për ekstradim nuk ndërlidhet me asnjërin lloj të diskriminimit; lutja nuk është bërë për shkak të veprimtarisë së tij, politike dhe ekstradimi i tij nuk është në kundërshtim me të drejtën ndërkombëtare e as me standardet ndërkombëtare për të drejtat e njeriut.
* Kolegji vlerëson se bazuar në nenin 12 të Konventës Evropianë për Ekstradimin si dhe në aplikim të nenit 18 të Ligjit nr.04/L-213për Bashkëpunim Juridik Ndërkombëtar në çështjet penale, ku parashikohen aktet të cilat duhet të paraqiten nga ana e shtetit kërkues, në rastet e paraqitjes së kërkesës për ekstradim, ka rezultuar se, nga ana e shtetit kërkues, përmes Ministrisë së Drejtësisë, janë paraqitur në mënyrë shteruese të gjitha këto akte, sikundër janë: *Kërkesën për ekstradim, të datës 08.03.2024, me numër reference 15560966 12131/21-115, nga Zyra Prokurorit te Shtetit ne Oslo ; Urdherarrest i lëshuar nga INTERPOL me nr. te dosjes 2021/666471ne baze te Letërreshtimit Ndërkombëtar t*ë *lëshuar nga Gjykata e Qarkut Oslo Norvegji nr.21-146084ENE-TOSL/02, te datës 18.10.2021.* Po ashtu vlen të theksohet se kjo gjykatë nuk ka të dhëna për ndonjë tjetër kërkesë konkurruese për ekstradim ndaj të kërkuarit V.A.

Për këto arsyet e lartpërmendura, Kolegji vlerëson se nuk ka shkaqe për refuzimin e kërkesës për ekstradim dhe konsideron se janë plotësuar tё gjitha kushtet ligjore, të parapara me nenet 6,8,9,10,11,12,13,14,15,16,17 dhe 24 tëLigjit nr.04/L-213-për Bashkëpunim Juridik Ndërkombëtar në çështjet penale, për lejimin e ekstradimit për tani tё kërkuarin V.A për në Mbreterin e Norvegjise.

***Vendimi mbi shpenzimet e procedurës***

Shpenzimet e procedurës lidhur me ekstradimin mbulohen nga mjetet buxhetore.

Nё bazë tё nenit 24 par.4 të ligjit nr.04/L-213 vendimi ёshtё përfundimtar.

Nga sa u tha më lartë e në bazë të nenit 26 të Ligjit nr.04/L-213 për Bashkëpunim Juridik Ndërkombëtar në çështjet penale, u vendos si në dispozitiv.

**GJYKATA THEMELORE NË PRISHTINË**

**Departamenti për Krime të Rënda**

**NJND.nr.05/2024 dt.02.04.2024**

**Bashkëpunëtorja Profesionale Kryetarja e Kolegjit-Gjyqtarja**

**Ibadete Syla Medie Bytyçi**